Vyhlásenie

Ministerstva práce, sociálnych vecí a rodiny Slovenskej republiky

Návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony sa predkladá na rokovanie vlády Slovenskej republiky s týmito rozpormi:

I.	Asociácia dôchodkových správcovských spoločností

1.	K článku III návrhu novely zákona č. 595/2003 Z. z. o dani z príjmov:
Žiadajú, aby nezdaniteľnou časťou základu dane boli príspevky na doplnkové dôchodkové sporenie. 

2.	K článku III bod 8 (§ 11 ods. 8) návrhu novely zákona č. 595/2003 Z. z. o dani z príjmov:
Navrhujú zvýšiť nezdaniteľnú časť základu dane z titulu zaplatených dobrovoľných príspevkov na starobné dôchodkové sporenie na 5 %.

3.	K článku IV návrhu novely zákona č. 43/2004 Z. z. o starobnom dôchodkovom sporení: 
Žiadajú z návrhu novely zákona vypustiť tzv. dobrovoľné príspevky na starobné dôchodkové sporenie.

4.	K článku IV bod 8 (§ 22) návrhu novely zákona č. 43/2004 Z. z. o starobnom dôchodkovom sporení: 
Zásadne nesúhlasia so znížením príspevkov na starobné dôchodkové sporenie  z 9 % na 4 % avšak vzhľadom na nepriaznivú situáciu v hospodárení štátu navrhujú ponechať príspevky na starobné dôchodkové sporenie aspoň vo výške 6 % .

5.	K článku IV bod 11 (§ 26 ods. 3) návrhu novely zákona č. 43/2004 Z. z. o starobnom dôchodkovom sporení: 
Žiadajú, aby inštitúciou, ktorá odvádza dobrovoľné príspevky za sporiteľov bola Sociálna poisťovňa.

II.	Najvyšší súd Slovenskej republiky

1.	K článku I bodu 7 (§ 63 ods. 3 a 4) návrhu novely zákona č. 461/2003 Z. z. o sociálnom poistení
Zásadne nesúhlasia s navrhovanou úpravou, ktorou podľa názoru Najvyššieho súdu  Slovenskej republiky dochádza k odbúravaniu princípu zásluhovosti a znižovaniu výšky dôchodkov.

2.	K článku I bodu 8 (§ 65a) návrhu novely zákona č. 461/2003 Z. z. o sociálnom poistení
Zásadne nesúhlasia s navrhovanou úpravou zvyšovania dôchodkového veku, ktorá podľa názoru Najvyššieho súdu Slovenskej republiky nezodpovedá ústave, ktorá predpokladá, že práva a povinnosti môžu byť upravené zákonom, ale majú byť vymedzené presne a zrozumiteľne. Ustanovenie § 65a je nejasné a nesystémové – z navrhovaného znenia nemožno vyvodiť okamih vzniku nároku na dávku ani podmienky pre jeho priznanie.

III.	Konfederácia odborových zväzov Slovenskej republiky

1.	Konfederácia odborových zväzov SR má zásadné výhrady k skráteniu doby na medzirezotné pripomienkové konanie, keďže sa jedná o novelu zákona s mimoriadnym významom a potrebou dosiahnutia nielen spoločenského a politického ale aj odborného konsenzu.

2.	K článku I bodu 7 (§ 63 ods. 3 a 4) návrhu novely zákona č. 461/2003 Z. z. o sociálnom poistení
 Zásadne nesúhlasia s takto nastavenou mierou zásluhovosti a solidarity.

3.	K článku I bodu 11 (§ 82) návrhu novely zákona č. 461/2003 Z. z. o sociálnom poistení
Súhlasia s dočasnou zmenou súčasného valorizačného mechanizmu na pevnú sumu, zastávajú však názor, že valorizačný mechanizmus by mal podstatnejším spôsobom zohľadňovať počet odpracovaných. Zásadne nesúhlasia so zavedením valorizačného kritéria „medziročný rast spotrebiteľských cien za domácnosti dôchodcov“.

4.	K článku IV návrhu novely zákona č. 43/2004 Z. z. o starobnom dôchodkovom sporení: 
Nesúhlasia so zavádzaním prvku „dobrovoľnosti“ do systému starobného dôchodkového sporenia.

IV.	Štatistický úrad Slovenskej republiky

1.	K Doložke vybraných vplyvov (príloha č. 2  -  Vplyvy na rozpočet verejnej správy, na zamestnanosť vo verejnej správe a financovanie návrhu)
Zásadne upozorňuje, že navrhovaná úprava platenia poistného z dohôd o prácach vykonávaných mimo pracovného pomeru bude predstavovať dopad na kapitolu Štatistického úradu SR minimálne 550 000 eur ročne. 

V.	Národná rada občanov so zdravotným postihnutím

1.	K článku I bodu 2 (§ 4 ods. 1) návrhu novely zákona č. 461/2003 Z. z. o sociálnom poistení
Do § 4 ods. 1 žiadajú zapracovať výnimku, podľa ktorej by zamestnancom na účely nemocenského poistenia, dôchodkového poistenia a poistenia v nezamestnanosti  nebola fyzická osoba, ktorá má nepravidelný mesačný príjem v právnom vzťahu na základe dohody o vykonaní práce a dohody o pracovnej činnosti s občianskym združením (prípadne všeobecnejšie MNO), vykonávajúcim  všeobecne prospešné služby pre osoby so zdravotným postihnutím. 

2.	K článku I bodu 7 (§ 63 ods. 3 a 4) návrhu novely zákona č. 461/2003 Z. z. o sociálnom poistení
Žiadajú z návrhu zákona vypustiť.

3.	K článku I bodu 11 (§ 82) návrhu novely zákona č. 461/2003 Z. z. o sociálnom poistení	
Žiadajú z návrhu zákona vypustiť.